Id-Deċiżjoni tal-Kunsill
tas-26 ta' Lulju 1971
li tistabbilixxi Kumitat Konsultattiv għall-Kuntratti ta' Xogħlijiet Pubbliċi
(71/306/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra l-proposti mill-Kummissjoni,
Wara li kkunsidra l-opinjoni tal-Parlament Ewropej [1],
Wara li kkunsidra l-opinjoni tal-Kumitat Ekonomiku u Soċjali [2],
Billi l-implimentazzjoni tal-miżuri adottati mill-Kunsill fil-qasam tal-kuntratti tax-xogħlijiet pubbliċi tista' tqajjem problemi li jidhru li huma xierqa li jkunu eżaminati fuq bażi komuni;
Billi huwa tal-parir li jkun stabbilit għal dan il-għan Kumitat presedut mill-Kummissjoni u magħmul minn rappreżentanti tal-Istati Membri li jappartjenu għall-awtoritajiet ta' dawk l-Istati,
IDDEĊIEDA KIF ĠEJ:
Artikolu 1
Kumitat Konsultattiv għall-Kuntratti tax-Xogħlijiet Pubbliċi huwa hawnhekk stabbilit fi ħdan il-Kummissjoni.
Artikolu 2
Mingħajr preġudizzju għad-dispożizzjonijet ta' l-Artikolu 169 u 170 tat-Trattat, il-Kumitat għandu jeżamina regolarment, fuq l-inizzjattiva tal-Kummissjoni jew fuq talba minn Stat Membru, problemi li jitqajmu mill-implimentazzjoni tal-miżuri adottati mill-Kunsill fir-rigward ta' kuntratti tax-xogħlijiet pubbliċi, li jinkludu każi speċjali li joriġinaw f'dan il-qasam. Il-Kumitat għandu jeżamina partikolarment ir-raġunijiet li dwarhom l-impriża li tkun konformi mal-kriterji stabbiliti mill-Kunsill jistgħu ma kienux ġew ikkonsultati jew jistgħu ma jkunux rebħu l-kuntratt minkejja li jkunu tefgħu l-aħjar offerta.
Artikolu 3
Il-Kumitat għandu jkun kompost mir-rappreżentanti tal-Istati Membri li jappartienu għall-awtoritajiet ta' dawk l-Istati.
L-Istati Membri għandhom jaħtru bħala membri tal-Kumitat membru wieħed u sostitut wieħed għal kull pajjiż.
Il-Kumitat għandu jkun ippresedut minn uffiċjal tal-Kummissjoni. Il-President jista' jkun assistit mill-uffiċjali tal-Kummissjoni. Is-servizzi segretarjali għandhom ikunu pprovduti mill-Kummissjoni.
Artikolu 4
Il-Kumitat għandu jkun imlaqqa' mill-President tiegħu jew fuq l-inizjattiva tiegħu stess jew fuq talba ta' wieħed mill-membri tiegħu.
Artikolu 5
Id-diskussjonijiet tal-Kumitat għandhom ikunu rreġistrati fil-minuti.
Artikolu 6
Il-Kumitat għandu jfassal ir-regoli ta' proċedura tiegħu.
Magħmula fi Brussel, fis-26 ta' Lulju 1971.